Naꞌnxtok tul canun aju ninkꞌij Xjan Kꞌij tbi,
baꞌntok tuꞌn Jesús otok pon tkꞌijlalil tuꞌn ticꞌ tzalu twitz txꞌotxꞌ ex tuꞌn tpon tucꞌil Tman;
tuꞌnju at tcꞌujlalil cyiꞌj ke t-xnakꞌtzben ateꞌ tzalu twitz txꞌotxꞌ,
cyjaꞌtzun xi tyecꞌun tcꞌujlalil nimxix cye.
Otok tma tajaw il tuj tanmi Judas Iscariote,
aju tcyꞌajal Simón,
tuꞌn t-xi kꞌoꞌn Jesús tuj cykꞌab xjal tuꞌn,
ex baꞌn tuꞌn Jesús tcyakil otok tzaj kꞌoꞌn tuj tkꞌab tuꞌn Tman,
ex baꞌntok tuꞌn ka tucꞌil Dios otok tzaj ex tucꞌil Dios tuꞌn tpon,
cyjaꞌtzun jaw weꞌ tiꞌj mes matok in che waꞌn,
el tiꞌn txowbil tiꞌj ex tzaj tiꞌn jun xbalun oc tcꞌaloꞌn tcꞌuꞌj.
Cuꞌx tkoꞌn chꞌin aꞌ tuj jun cꞌoẍ,
oc ten txꞌjolte cykan ke t-xnakꞌtzben,
ex el t-suꞌn tiꞌj cykan tuꞌnju xbalun aju cꞌaloꞌntok tcꞌuꞌj.
Pontzun Jesús twitz Simón Pedro;
xitzun tmaꞌn Pedro te:
—Tat,
¿maj aya cꞌelel txꞌjonte nkane?
Xi ttzakꞌweꞌn Jesús:
—Aju in nbinchaꞌne mintiꞌ nneꞌl tnicꞌa tiꞌj jaꞌlo,
cꞌelel tnicꞌa tiꞌj pero yajxi.
Xitzun tmaꞌn Pedro te:
—Mlayx tzꞌel ttxꞌjoꞌna nkane.
Xitzun tmaꞌn Jesús te:
—Ka mintiꞌ ma tzꞌel ntxꞌjoꞌne tkana,
mintiꞌ toclena wucꞌile.
Xitzun tmaꞌn Simón Pedro:
—Tat,
mya nok oꞌcx nkane tuꞌn tel ttxꞌjoꞌna,
ax icx ke nkꞌabe tucꞌix nwiꞌye.
Pero xi tmaꞌn Jesús te:
—Alcye ma baj txꞌjoꞌn tiꞌj,
mya il tiꞌj tuꞌn ttxꞌjet juntl maj,
nok oꞌcx ke tkan tuꞌn cytxꞌjet,
porque sak tiꞌj tcyakil;
atzun cyeye sak cyiꞌje,
pero mya cycyakile,
chi Jesús.
Porque baꞌn tuꞌn Jesús alcye tuꞌn t-xi kꞌonte te tuj cykꞌab xjal;
cyjaꞌtzun o tma:
Mya cycyakile sak cyiꞌje.
Tejtzun tbaj txꞌjet cykan tuꞌn,
oc tkꞌoꞌn juntl maj ju txowbil tiꞌj,
cub keꞌ juntl maj tiꞌj mes,
ex xi tmaꞌn cye:
—¿Mape tzꞌel cynicꞌe tiꞌj ju ma nbinchaye cyeye?
In cymaꞌne ka akine Xnakꞌtzal cyeye ex Cyajawe;
baꞌn in cymaꞌne,
porque ax toc Xnakꞌtzal kine,
ex akine Cyajawe.
Ma tzꞌel ntxꞌjoꞌne cykane,
ex akine Xnakꞌtzal cyeye ex Cyajawe,
cyjaꞌtzun icx cyeye tuꞌn tel cytxꞌjoꞌne cykane cyxolxe.
Porque ma txi nyecꞌune cyeye,
ic tzaꞌn ma nbinchaye cyeye,
icxtzun cyeye tuꞌn cybinchanteye.
Ax toc cxel nmaꞌne cyeye,
aju majen mya mas at toclen twitz ju tpatrón,
ex aju in xi samaꞌn mya mas at toclen twitz ju samal te.
Ka ma tzꞌel cynicꞌe tiꞌj jlu,
at-xix tzalajbil cyeye ka ma cybinchaye.